钦定古今图书集成/明伦汇编/官常典/第173卷 > 《请封荀彧为万岁亭侯表》同前
## 钦定古今图书集成/明伦汇编/官常典/第173卷 > 《请封荀彧为万岁亭侯表》同前

臣闻虑为功首，谋为赏本，野绩不越庙堂，战多不逾
国勋。是故曲阜之锡，不后营丘，萧何之士，先于本阳。
珍策重计，古今所尚。侍中、守尚书令彧，积德累行，少
长无悔，遭世纷扰，怀忠念治。臣自始举义兵，周游征
伐，与彧戮力同心，左右王略，发言授策，无施不效。彧
之功业，臣由以济，用披浮云，显光日月。陛下幸许彧
左右机近，忠恪祇顺，如履薄冰，研精极锐，以抚庶事。
天下之定，彧之功也。宜享高爵，以彰元勋。